Publication: Magyar Közlöny
Issue: MK-2000-82 (Year: 2000, Number: 82)
Era: 1990-2004
Section: 7 A 1991. évi II. törvény alapján a felszámolási eljárás közzétételekor
Paragraph Index: 380

22. Tőzsdén kívüli származtatott ügyletek Ebben a sorban az opciós, a határidős, a swap valamint a visszavásárlási kötelezettséggel kötött ügyletek értékét kell összesíteni. A b) és e) oszlopokban a piaci érték meghatározása a származtatott termékek értékelésekor a mögöttes termék piaci árfolyamán történik, a c) és f) oszlopokban a kötési érték a befektetési szolgáltató és az ügyfél közötti szerződésben ilyenként meghatározott értéket jelenti. A d) és g) oszlopokban az Eredmény összege — a határidős vételi ügyletek, valamint a visszavásárlási kötelezettséggel kötött ügyletek eladói pozíciója esetében a piaci érték és a kötési érték különbsége, — a határidős eladási ügyletek, valamint a visszavásárlási kötelezettséggel kötött ügyletek vevői pozíciója esetében a kötési érték és a piaci érték különbsége, — a swap ügyleteknél a swap rátával meghatározott újrakötési érték, illetve — az opciók esetében az opció belső értékét kell feltüntetni, amely érték vásárolt opció esetén pozitív, vagy nulla, illetve eladott (kiírt) opció esetén negatív, vagy nulla. A 22.1 és 22.2 sorokban az opciós és a határidős ügyleteket ügyletkörönként és a mögöttes terméknek megfelelően — a táblázat szerinti részletezésben — kell kimutatni. A határidős ügyletek között kell kimutatni az egy határidős ügyletet tartalmazó swap ügylet határidős részét. A 223. Swap ügyletek sorában kell szerepeltetni a határidős ügyletek sorozatát tartalmazó swap ügyleteket. A vevő oszlopokban azokat az ügyleteket kell kimutatni, ahol a befektetési szolgáltató a long pozícióban van (azonos devizanemes kamatcsere esetén a fix kamatot fizeti). Az eladó oszlopokban azokat az ügyleteket kell kimutatni, ahol a befektetési szolgáltató a short pozícióban van (azonos devizanemes kamatcsere esetén a változó kamatot fizeti).

Source: https://magyarkozlony.hu/hivatalos-lapok/e57b817d5d110b9a3d7a9b00eb71e8fe04e25044/dokumentumok/d47d314b371d0bb789e80a8b422eea88586fef88/letoltes